b'\n_START_ARTICLE_\nColobinae\n_START_PARAGRAPH_\nColobinae merupakan salah satu\xc2\xa0cabang\xc2\xa0dalam rumpun\xc2\xa0Monyet Dunia Lama\xc2\xa0yang merangkumi 59 spesies dalam 10 genus, termasuklah spesies-spesies\xc2\xa0lotong, dan\xc2\xa0kera bekantan. Sesetengah pengelasan membahagikan monyet\xc2\xa0kolobin\xc2\xa0kepada dua puak, manakala yang lain pula kepada tiga kelompok.\xc2\xa0Kedua-dua pengelasan tersebut meletakkan ketiga-tiga genus asal Afrika iaitu\xc2\xa0Colobus, Piliocolobus, dan\xc2\xa0Procolobus ke dalam satu kumpulan; genus-genus ini dibezakan dengan ibu jari yang kontot (Yunani \xce\xba\xce\xbf\xce\xbb\xce\xbf\xce\xb2\xcf\x8c\xcf\x82 kolob\xc3\xb3s = "kontot"). Manakala genus-genus Asia pula tergolong dalam satu atau dua lagi kumpulan. Analisis\xc2\xa0mtDNA mengesahkan spesies-spesies Asia membentuk dua kelompok berbeza, iaitu kumpulan langur dan kumpulan "hidung ganjil", tetapi berhujah bahawa langur kelabu tidak bersaudara rapat dengan mana-mana kelompok.\n_START_SECTION_\nCiri-ciri\n_START_PARAGRAPH_\nMonyet kolobin merupakan\xc2\xa0primat\xc2\xa0bersaiz sederhana dengan ekor yang panjang dan pelbagai warnanya. Pewarnaan anak-anaknya\xc2\xa0berbeza ketara dengan yang dewasa-dewasa._NEWLINE_Kebanyakan spesiesnya tinggal di pokok, tetapi sesetengahnya cenderung hidup di darat. Ia terdapat di pelbagai habitat di pelbagai zon iklim (hutan hujan, paya bakau, hutan gunung, dan savana), tetapi tiada di gurun atau kawasan gersang yang seumpamanya. Ia hidup secara berkumpulan tetapi dalam pelbagai bentuk kawanan._NEWLINE_Sumber zat utama monyet kolobin ialah daun-daun. Selain itu ia juga makan bunga, buah-buahan dan sekali-sekala serangga.\xc2\xa0Untuk membantu pencernaan, terutamanya bagi daun yang sukar dicerna, ia mempunyai perut yang kompleks berbilang kebuk, oleh itu ia merupakan satu-satunya rumpun primat yang\xc2\xa0ruminan. Berbeza dengan satu lagi cabang monyet Dunia Lama iaitu\xc2\xa0Cercopithecinae, kolobin tidak mempunyai saku pipi._NEWLINE_Tempoh purata kebuntingan adalah enam ke tujuh bulan. Anak bercerai susu pada umur satu tahun dan mencapai kematangan dalam tiga ke enam tahun. Jangka hayatnya sekitar 20 tahun.\n_START_SECTION_\nKacukan\n_START_PARAGRAPH_\nDalam cabang rumpun Colobinae juga terdapat\xc2\xa0kacukan\xc2\xa0dengan cabang-cabang lain. Di India, langur kelabu\xc2\xa0(Semnopithecus spp.) diketahui berbiak kacuk dengan langur Nilgiri\xc2\xa0(Trachypithecus johnii).'